Anne-Mette Winther Christiansen (V), 2012-02-21:
Først og fremmest vil jeg gerne sige tak til Dansk Folkeparti, fordi de har rejst den her debat.
Debatten om ældreområdet er en meget vigtig debat, og det er en, vi bør love hinanden at tage løbende.
I forrige uge kom Ældrekommissionen med sine 43 anbefalinger, og i Venstre er vi meget positive over for de værdier, som Ældrekommissionen lægger til grund for sine anbefalinger.
Især må jeg sige, at der er nogle, der måske ses mere end andre, og især værdien om, at de ældre skal have indflydelse på deres eget liv, synes vi i Venstre er en meget vigtig værdi.
I Venstre er en af vores vigtigste værdier det frie valg: den enkeltes ret til selv at vælge, hvor han eller hun ønsker at bo; den enkeltes ret til selv at vælge, hvem der skal komme i ens hjem; den enkeltes ret til selv at vælge, hvordan livet skal være på den sidste vej.
Det gælder altså for alle, og det gælder også for de ældre.
De ældre skal ligesom alle andre mennesker have lov til at bestemme over deres eget liv.
Menneskets frie valg er den værdi, som i Venstre betyder rigtig meget, og som vi skatter meget højt.
Vi har i de sidste 10 år opbygget en hjemmepleje i verdensklasse med de ældres frie valg og med selvbestemmelsen i centrum, og brugertilfredsheden er også i top blandt de ældre.
De holder af selv at kunne bestemme, hvor de skal bo, og hvem der kommer i deres hjem.
F.eks. var der i 2010 ca. 55.000 ældre, der havde valgt privat hjemmehjælp.
Hvorfor skulle man tage det fra dem?
Siden den nye regering er kommet til magten, må vi sige, at der ingenting er sket inden for ældreområdet.
Det får mig faktisk til at tvivle på, om der vil komme til at ske noget.
Når jeg læser regeringsgrundlaget, bliver jeg i hvert fald ikke meget klogere.
Det er utrolig uklart, hvad regeringens hensigter er på ældreområdet.
Der er ikke mange linjer, som forklarer, hvordan man vil arbejde.
De linjer, der er, er uklare og ukonkrete, og det virker, som om der er meget lang vej, før vi ser noget handling.
I Venstre frygter vi, at regeringen vil forringe de ældres frie valg, ligesom vi allerede kan se, at man er i gang med at ændre det frie valg på sundhedsområdet.
Så for at tage hele pakken frygter vi altså rigtig meget i Venstre, at det frie valg nu vil blive fjernet også for de ældre.
Vi er meget bekymrede for, om regeringen nu kommer med en meget ufleksibel hjemmepleje, i hvilken der ikke vil være plads til Ældrekommissionens anbefalinger, og i hvilken der ikke vil være plads til de individuelle behov og ønsker.
En hjemmepleje, i hvilken selvbestemmelsen er væk, er absolut ikke det, vi ønsker.
Der er en grund til, at vi har brugt 10 år på netop at fremme muligheden for at leve sit liv i eget hjem og egnet hjem med den støtte, der er behov for, eller at leve sit liv på et plejecenter, hvor man selv har valgt man gerne vil bo.
Det er virkelig vigtigt, at vi fastholder det frie valg.
Jeg må også sige, at jeg har lyttet meget intenst til, hvad ministeren sagde.
Jeg fandt ikke vejene, og jeg fandt ikke svarene, så jeg håber, at vi får en runde mere, hvor vi får mulighed for at få nogle svar, for jeg har altså nogle spørgsmål, jeg har brug for at få besvaret.
Min frygt er, at vi er ude i, at der bliver ændret på alt med hensyn til holdninger, mål og visioner på ældreområdet.